钦定古今图书集成/明伦汇编/氏族典/第293卷 > 《廖用贤尚友录》 > 方信孺
## 钦定古今图书集成/明伦汇编/氏族典/第293卷 > 《廖用贤尚友录》 > 方信孺

按《宋史方信孺传》：“信孺，字孚若，兴化军人。有隽材，以
父崧卿荫补番禺县尉。金人厌兵，遣韩元靓来使，都
督府亦遣壮士遗敌书，皆莫能得其要领。近臣荐信
孺可使，自萧山丞召赴都，假朝奉郎、枢密院检详文
字，充枢密院参谋官，持督帅张岩书通问金国，要以
五事，信孺辩对不少诎。完颜宗浩不能诘，授以报书。”
还，诏侍从、两省、台谏官议所以复命。众议还俘获罪
首，谋增岁币五万，遣信孺再往，还，言敌所欲者五事：
割两淮一，增岁币二，犒军三，索归正等人四，其五不
敢言。韩𠈁胄再三问，至厉声诘之，信孺徐曰：“欲得太
师头耳。”𠈁胄大怒，夺三秩，临江军居住。信孺自春至
秋使金，三往返，以口舌折彊敌。金人计屈情见，然愤
其不屈，议用弗就。已而王柟出使，定和议，增币函首，
皆前信孺所持不可者，乃诏信孺自便。寻知韶州，累
迁淮东转运判官，奉祠。信孺性豪爽，挥金如粪土，所
至宾客满其后车。既归，营居室岩窦，自放于诗酒。后
赀用竭，宾客益落，信孺寻亦死。